Nuwe planne vir massa-inentings in SA(Argieffoto: GCIS) Dr. Zweli Mkhize, minister van gesondheid, het aangekondig dat Suid-Afrika ŉ kontrak met die entstofvervaardiger Pfizer onderteken het om 20 miljoen dosisse entstof teen Covid-19 te verkry en dat betaling binne die volgende paar dae sal geskied. “Met die Johnson & Johnson-ooreenkoms (J&J) ook in die sakkie, is die tafel gedek om ons inentingsprogram ingrypend uit te brei,” sê Mkhize. Hy het ook aangekondig dat die volgende besending van 200 000 dosisse J&J-entstof Saterdag in die land aankom. Met die planne vir massa-inenting volgens Mkhize dus op koers, het die minister aangekondig omvattende navorsing is gedoen om te leer uit die inentingsplanne van die Sisonke-inentingsprogram, sowel as die behoeftes van spesifieke gemeenskappe. Hy sê dit blyk uit die navorsing en die konsultasieproses dat ander prioriteite as wat die regering tot dusver gestel het, dalk oorweeg moet word by die bepaling van wie eerste ingeënt moet word. Hy sê verdere aanduidings sal volg namate besluite gefinaliseer word. Hoewel hy nie spesifiek was nie, wil dit dus voorkom asof die minister se vorige aankondiging – dat Suid-Afrikaners bo die ouderdom van 60 jaar vanaf 17 Mei ingeënt sal word – nie meer in kanne en kruike is nie, met nuwe aankondigings wat sal volg. Oor die afgelope 24 uur is 37 nuwe sterfgevalle weens die virus by die owerhede aangemeld. Hiervan was agt in die Oos-Kaap, 16 in die Vrystaat, nege in Gauteng en vier in die Wes-Kaap. Die algehele sterftesyfer weens Covid-19 in Suid-Afrika staan tans op 53 032.